Zimbabwe: ‘Revolusie kan oorspoel na SA’Zimbabwiërs vier fees in die strate van Harare nadat daar aangekondig is dat Robert Mugabe as president van Zimbabwe bedank het (21 November 2017). Foto: AP Photo/Tsvangirayi Mukwazhi Die nuus van Robert Mugabe se bedanking as president van Zimbabwe word grootliks verwelkom. Die VF Plus verwelkom die vreedsame proses in Zimbabwe wat gelei het tot die voormalige president Robert Mugabe se besluit om te bedank. “Dit wil voorkom asof hy eindelik besef het wat die ware omvang van die situasie in die land is,” het dr. Pieter Groenewald, VF Plus-leier, in ŉ verklaring gesê. Groenewald het gesê indien ŉ mens let op die spontane vreugde van die publiek in Zimbabwe is dit duidelik hoe onderdruk hulle onder Mugabe se bewind gevoel het. “Hulle het in armoede en hongersnood geleef en moes toesien in watter weelde die Mugabe-gesin en hul meelopers geleef het.” Hy het gesê pres. Jacob Zuma en die ANC moet kennis neem dat kiesers se geduld op ŉ sekere punt wel opraak as hulle die slagoffers is wat in armoede moet leef weens die “korrupsie” en “magsmisbruik” van hul regering. “Die vreedsame revolusie van Zimbabwe kan maklik oorspoel na Suid-Afrika. Die VF Plus hoop die demokrasie sal nou seëvier in Zimbabwe en dat Mugabe se opvolger nie ook sy of haar mag sal misbruik om Zimbabwiërs verder te onderdruk nie.” Groenewald het gesê die party hoop dat die nuwe regering daar gunstige omstandighede sal skep sodat Zimbabwe ekonomies opgebou sal word en dat sy mense in Suid-Afrika sal terugkeer na hul land en dit sal opbou tot ekonomiese voordeel van die hele streek. Die EFF het Dinsdag ná Mugabe se bedanking ŉ beroep op Zimbabwiërs gedoen om nie die land se grondonteieningsprogram ongedaan te maak en die grond aan “die wit setlaargemeenskappe” terug te gee nie. Die EFF het in ŉ verklaring Mugabe se bedanking verwelkom en gesê die party loof hom dat hy Zanu-PF se besluit om hom te skors respekteer. Mbuyiseni Quintin Ndlozi, woordvoerder van die EFF, het gesê dié besluit van Mugabe moet egter nie ŉ verandering aan die land se omstrede grondonteieningsprogram teweegbring nie. “Dit is die een nalatenskap [van Mugabe] wat ten alle koste bevorder en beskerm moet word,” het Ndlozi gesê. “Ons sê dit omdat ons weet dat sommige die bedanking van pres. Mugabe vier in die hoop dat hierdie belangrike revolusionêre aanwins ondermyn sal word. Dit is die verpligting van alle pan-Afrikaniste om die voordele van dekolonialisering in Zimbabwe te beskerm.” Ndlozi het gesê die grond in Zimbabwe moet nou gebruik word om die Zimbabwiese mense te bevoordeel en die ekonomie van die land te herstel as die broodmandjie van Afrika. Die DA het Mugabe se bedanking beskryf as ŉ “oorwinning vir die mense van Zimbabwe wat die afgelope jare erg onder Mugabe se bewind gely het”. “Mugabe wat eens ŉ bevryder was, het verdeeldheid, onstabiliteit en ekonomiese verwoesting in Zimbabwe begin saai namate hy die betreurenswaardige oorgang van bevryder na diktator gemaak het,” het Mmusi Maimane, leier van die DA, in ŉ verklaring gesê. Maimane het gesê Mugabe se bedanking is die eerste stap na ŉ nuwe begin vir Zimbabwe, maar dit is nie ŉ towerspel wat die land sommer net so sal regruk nie. “Mugabe mag dalk weg wees, maar die regerende Zanu-PF bly agter. Soos die geval is met bevrydingsbewegings oor die kontinent, het Zanu-PF niks meer geword nie as ŉ beskermingsnetwerk wat gewikkel is in ŉ stryd oor toegang tot mag en staatshulpbronne vir dié wat politieke bande het. “Dit is ook duidelik uit die gespanne situasie die afgelope paar dae dat Mugabe nie vrywillig van sy mag afstand gedoen het nie, maar gedwing is.” Maimane het gesê Zanu-PF is medepligtig aan elke besluit van die Mugabe-regime en kan nie vertrou word om ŉ nuwe begin vir Zimbabwe te bewerkstellig nie. Volgens Maimane is die enigste pad vorentoe vir Zimbabwe om onmiddellik ŉ vry en regverdige verkiesing te hou.